Document ID: /roh_data/filtered/fineweb-2-filterrobots_roh.jsonl.gz/9332

Er sch'i dat pir dapi radund 20 onns datas pertutgant la schelira permanenta pon ins vesair ch'i vegn pli chaud, quai di Robert Kenner da l'Institut per naiv e lavinas a Tavau che sa fatschenta cun la schelira permanenta. Quai pon ins vesair perquai che la schelira permanenta lieua.
La naiv ha in'influenza sin la schelira permanenta
I dat dentant in remedi encunter quai, numnadamain la naiv. Sche quella vegn tard lura conserva ella il fraid en il terrain e procura persuenter ch'il glatsch na lieua betg uschè spert. E sch'ella resta lura anc ditg lura tant meglier. Sche la naiv vegn dentant baud, lura conserva ella il chaud en il terrain e quai chaschuna lura ch'il glatsch lieua pli spert. Quai hajan cunzunt ils dus envierns dal 2015 e dal 2016 mussà. Là è la naiv vegnida tard e quai haja lura influenzà la schelira permanenta.
Tuttina, malgrà quai mussa il trend cleramain en ina direcziun, la schelira permanenta lieua e quai ha er influenza sin nus. Ils culms daventan pli instabils ed i è da quintar pli savens cun crudada da grippa e bovas, da quai è l'expert Robert Kenner persvas.
Schelira permanenta per tudestg «Permafrost»
Sche la terra è constant sut 0 grad sche lura sa tracti da schelira permanenta, uschia definescha l'Institut da naiv e lavinas a Tavau, il link avra en ina nova fanestra quest term. Sche quella schelira lieua, lura smanatschan privels natirals sco crudada da crappa u bovas.
En Svizra chattan ins sin circa 5% da la surfatscha schelira permanenta, cunzunt en gravas autsituadas u tar paraids-crap sur circa 2500 meters. La schelira permanenta na dependa betg da la temperatura da l'aria, mabain da la temperatura a la surfatscha dal terren. Il sulegl e la grossezza da la cuverta da naiv ha ina influenza sin questa temperatura.
RR actualitad 07:00